ገቢዎችና ጉምሩክ ባለሥልጣን በአንድ የእንግሊዝ ኩባንያ ላይ የኦዲት ምርመራ ጀመረ
የኢትዮጵያ ገቢዎችና ጉምሩክ ባለሥልጣን በኢንቨስትመንት ፈቃድ ኢትዮጵያ ውስጥ በማኑፋክቸሪንግ ለመሰማራት በተመዘገበ ፕሪሚየም ፕሪንት የተባለ ኩባንያ ላይ፣ የኦዲት ምርመራ መጀመሩን ምንጮች ገለጹ፡፡የገቢዎችና ጉምሩክ ምንጮች ለሪፖርተር እንደገለጹት፣ ፕሪሚየም ፕሪንት የተባለው የእንግሊዝ ኩባንያ ከመንግሥት ያገኘውን የታክስ ማበረታቻ ያላግባብ ተጠቅሟል በሚል የቀረበለትን ጥቆማ መሠረት በማድረግ መሆኑን ለመረዳት ተችሏል፡፡የባለሥልጣኑ የደኅንነት ክፍል ባለሙያዎች የኩባንያውን ዶክመንቶችና ኮምፒዩተሮች መውሰዳቸውንና በአሁኑ ወቅትም በምርመራ ላይ እንደሚገኙ ለማወቅ ተችሏል፡፡ፕሪሚየም ፕሪንት በሁለት እንግሊዛውያንና አንድ ኢትዮጵያዊ ባለሀብቶች የተመሠረተና በኢትዮጵያ የቶነር ካርትሬጅን (ፕሪንተር ቀለም) ለማምረት የኢንቨስትመንትና የማምረት ንግድ ፈቃድ ቢያገኝም፣ ዜብራ ፐርፌክት ፕሪንት በመባል የሚታወቀውን የቶነር ካርትሬጅ አገር ውስጥ ከማምረት ይልቅ ያለቀለትን ምርት ከውጭ በማስገባት ለአገር ውስጥ በማከፋፈል ላይ እንደሚገኝ፣ ይህም በገቢዎችና በጉምሩክ ባለሥልጣን ለሁሉም ኢንቨስትመንት ላይ ለተሰማሩ የሚሰጥ የታክስ እፎይታንና የቀረጥ ነፃ መብትን ያለአግባብ ተጠቅሟል በሚል ምርመራው እየተካሄደባቸው መሆኑን ለማረጋገጥ ተችሏል፡፡ጉዳዩን በተመለከተ የገቢዎችና ጉምሩክ ባለሥልጣን የሥራ ኃላፊዎች ምርመራው ባለመጠናቀቁ መረጃ ከመስጠት ተቆጥበዋል፡፡ ከኩባንያው ባለቤቶች መካከል ስቲቭ ግሪን ጉዳዮን በተመለከተ ከሪፖርተር ለቀረበላቸው ጥያቄ በሰጡት ምላሽ፣ የገቢዎችና ጉምሩክ ባለሥልጣን ደረሰኞችንና ኮምፒዩተሮችን ወስዶ እየመረመረ ቢሆንም የተወሰደው ዕርምጃ ግን አግባብ አይደለም ይላሉ፡፡ዕቃዎችን በሙሉ የሚያስመጧቸው በኢትዮጵያ አየር መንገድ በኩል መሆኑን፣ ሁሉም የጉምሩክ ሥነ ሥርዓቶች እንደሚፈጸሙባቸውና ታክስ እንደሚከፍሉ፣ በዓመትም ከ25 ሚሊዮን ብር በላይ የትርፍ ግብር ለገቢዎች ድርጅቱ እንደሚከፍል ተናግረዋል፡፡ከውጭ የሚመጡትን ዕቃዎች በኢትዮጵያ በመገጣጠም እያመረቱ እንደሆነ የገለጹት ሚስተር ግሪን፣ የገቢዎችና ጉምሩክ ባለሥልጣን ምርመራን ተከትሎም ንግድ ሚኒስቴር የውጭ ግዢ ድርጅቱ እንዳይፈጽም ማገዱን ገልጸዋል፡፡በምርት ወቅት ምን ያህል እሴት እንደሚጨምሩ የተጠየቁት የድርጅቱ ባለቤት ይህንን ከመናገር ተቆጥበዋል፡፡ የቶነር ካርትሬጅ ድርጅቱ እያመረተ የሚገኘው በተከራየው አንድ ወለል ሕንፃ ላይ መሆኑን፣ የማከፋፈል ሥራውንም የሚያከናውነው ትንንሽ ታክሲዎችን በመኮናተር እንደሆነ ታውቋል፡፡‹‹በኪራይ ሕንፃና በኪራይ ተሽከርካሪዎች የምንሠራው መንግሥት ከሁለት ሺሕ ካሬ ሜትር በላይ መሬት ወስዳችሁ ወደ ግዙፍ ማኑፋክቸሪንግ ካልገባችሁ የቀረጥ ነፃ መብት አልሰጥም በማለቱ ነው፤›› ብለዋል፡፡ በአጠቃላይ የተለያዩ የመንግሥት መሥሪያ ቤቶች ድርጅቱ ላይ እየፈጸሙ ያለውን እንግልት ለጠቅላይ ሚኒስትር ጽሕፈት ቤት ማሳወቃቸውን ገልጸዋል፡፡